b'\n_START_ARTICLE_\nTemna energija\n_START_PARAGRAPH_\nT\xc3\xa8mna energ\xc3\xadja je v fizikalni kozmologiji in astronomiji neznana oblika energije, ki pre\xc5\xbeema celoten prostor in povzro\xc4\x8da pospe\xc5\xa1eno \xc5\xa1irjenje Vesolja. Je naj\xc5\xa1ir\xc5\xa1e sprejeta domneva za razlago opazovanj od devetdesetih let, ki nakazujejo, da se Vesolje \xc5\xa1iri pospe\xc5\xa1eno. Glede na podatke odprave vesoljskega observatorija Planck in standardni model kozmologije, po na\xc4\x8delu ekvivalentnosti mase in energije, Vesolje sestavlja 26,8\xc2\xa0% temne snovi, 68,3\xc2\xa0% temne energije (skupaj 95,1\xc2\xa0%) in 4,9\xc2\xa0% obi\xc4\x8dajne snovi. Nadalje po ekvivalentnosti mase in energije je gostota temne energije (6,91 \xc2\xb7 10\xe2\x81\xbb\xc2\xb2\xe2\x81\xb7 kg/m\xc2\xb3) zelo majhna: v na\xc5\xa1em Oson\xc4\x8dju bi bilo po oceni le 6 ton temne energije v polmeru Plutonove tirnice. Toda prevladuje nad maso in energijo Vesolja, ker je enovita skozi celotno Vesolje._NEWLINE_Predlagani obliki temne energije sta kozmolo\xc5\xa1ka konstanta, konstantna energija, ki Vesolje zapolnjuje homogeno, in skalarna polja, kot sta kvintesenca ali moduli, dinami\xc4\x8dni koli\xc4\x8dini, katerih gostota energije se spreminja skozi \xc4\x8das in prostor. Doprinosi skalarnih polj, ki so konstantni v prostoru, so obi\xc4\x8dajno vklju\xc4\x8deni v kozmolo\xc5\xa1ko konstanto. Ta je lahko predstavljena kot ekvivalentna energiji vakuuma. Skalarna polja, ki se spreminjajo v prostoru, je morda te\xc5\xbeko lo\xc4\x8diti od kozmolo\xc5\xa1ke konstante, ker so spremembe polj zelo po\xc4\x8dasne._NEWLINE_Meritve z visoko to\xc4\x8dnostjo \xc5\xa1irjenja Vesolja bodo pojasnile spremembe \xc5\xa1irjenja \xc4\x8dez \xc4\x8das in prostor. V splo\xc5\xa1ni teoriji relativnosti je razvoj \xc5\xa1irjenja parametriziran kot kozmolo\xc5\xa1ka ena\xc4\x8dba stanja (odnos med temperaturo, tlakom ter skupno snovjo, energijo in gostoto energije vakuuma za dolo\xc4\x8den del Vesolja). Trenutno potekajo meritve kozmolo\xc5\xa1ke ena\xc4\x8dbe stanja tudi za temno energijo. Dodajanje kozmolo\xc5\xa1ke konstante standardnemu modelu metrike FLRW vodi v model Lambda-CDM, ki je ozna\xc4\x8den kot\xc2\xa0\xc2\xbbstandardi model kozmologije\xc2\xab, kjer se mo\xc4\x8dno ujema z opazovanji. Temna energija je klju\xc4\x8dna sestavina tudi v poskusu formulacije cikli\xc4\x8dnega modela Vesolja.'